b'\n_START_ARTICLE_\nJavorniki\n_START_PARAGRAPH_\nJavorniki so z gozdom pokrit ni\xc5\xbeji severni del kra\xc5\xa1ke planote pod Sne\xc5\xbenikom med Pivko in Cerkni\xc5\xa1kim jezerom, ki se razprostirajo v vi\xc5\xa1ini med 600 do 1200 mnm. Ta najobse\xc5\xbenej\xc5\xa1i del Dinarskega krasa v Sloveniji je \xc5\xa1irok 5 do 15 km in v dolg do 20 km od Postojnskih vrat in Malega Javornika (1219 mnm) do Ma\xc5\xa1una in Leskove doline. Javorniki so zgrajeni prete\xc5\xbeno iz krednih apnencev in porasli prete\xc5\xbeno z bukovim gozdom. Podro\xc4\x8dje Javornikov je podvr\xc5\xbeeno obilnim padavinam (2000 do 3000 mm letno), ki napajajo Cerkni\xc5\xa1ko, Pla\xc5\xa1ko in Petelinjsko jezero, ter izvire Pivke in Notranjske reke._NEWLINE_V osrednjem delu Javornikov je najvi\xc5\xa1ja Dedna gora (1239 mnm), v srednjem delu Debeli vrh (1273 mnm) in Veliki Javornik (1268 mnm). Javorniki so prepleteni z globokimi doli, vrta\xc4\x8dastimi uvalami, brezni in ledenimi jamami. Manj\xc5\xa1e ravnine se razprostirajo v nadmorski vi\xc5\xa1ini okoli 1000 mnm.'